  Виталий Пронин Шуныт кариськиз ке, кубиста, оло, берыктӥськоз на, кукурузаез утялтыны луоз.Куд-ог хозяйствоос понна 8-тӥ октябрь сьӧд нуналлы пӧрмиз. Шаерамы соку лымы усиз, азьвыл аръёсын ӵошатыса, ог 2 арнялы вазьгес. Куд-ог мерттэм но кизем культураос бусые ик кылизы.Зоръёслэсь акыльтыса но музъемлэсь кынмемзэ возьмаса, гуртоос туж витизы кынтэмез. Угось кын музъем вылтӥ комбайнъёс капчиенгес бергало. Соин ик оскизы: кынтӥз ке, бусые пырыны быгатозы, кукурузаез утялтозы. Туэ со котькулэсь уногес киземын вал - 30 сюрс гектар вылэ. Удалтыны но удалтӥз - адямилэсь ӝужыт будӥз.- Лымы улэ 5 сюрс гектар кукуруза кылиз, - шуэ Гурт удысъя но сиён-юонъя министерствоысь будосъёсъя но музъем кусыпъёсъя управлениен кивалтӥсь Николай Широбоков. - Тужгес трос со киземын вал Алнаш, Вотка, Сарапул но Вавож ёросъёсын. Но чигиськыны уг яра. Али шунытъёс матэктозы, кукурузаез калтыны луоз на. Кынтэмлэн пайдаез но вань: кукурузалэн модосысьтыз мускытэз тӧлӟе, пудо сиён ӟечгес пӧрме. Но куазь я шунтыса, я лымыяса улӥз ке, соку ваньмыз быроз.Шунтэмез возьматэк ик, Вавож ёросысь «Удмуртия» хозяйство кукурузазэ утялтыны потћз вал. Татын вань хозяйствоос пӧлысь тужгес трос со киземын вал - 923 гектар. Нош табере зоръёс кисьто.Лымы улэ пачказ кубиста но. Пичи Пурга ёросысь «Надежда» хозяйствоен кивалтӥсь Бронислав Ясонов куректонэ усемын. 1 сюрс 200 тонна кубистаез бусыын на уго. Кылем арын, 16-тӥ октябре лымы шуак усемен, 15 градусозь кынтэмен, 800 тонна кубистазэ ыштӥз вал. Туэ но кубистаез быриз ке, 15 миллион манет ыштон адӟоз, шуэ.Шуныт кариськиз ке, кубиста, оло, берыктӥськоз на, кукурузаез утялтыны луоз. Нош картошкаез муысь уд копа ни: 150 гектарез лымы улын. Тужгес бадӟымесь ыштонъёс та ласянь адӟизы Дэри ёросысь кидыс будэтонэн вырись «РосЕвроплант» хозяйство но Гракысь «Грахово» агрофирма. Берлояз 100 гектар бусыоссы пӧлысь 25 гектарез быриз. Ёросысь гурт удысъя управлениен кивалтӥсь Сергей Овчинников верамъя, ужзы хранилищеоссы ӧвӧлэн ӝегаз. Бусыысен унозэ урожайзэс соку ик вузаны медо вал. Картошсы но ӟеч вал - гектарысьтыз 270 центнер потӥз. Но куд-ог ёросъёс гуоссы вань вылысь но картошказы шоры чиньы пыртӥ учкизы. Кылсярысь, Дэбесысь «Темп» хозяйство 8-10 гектарзэ воксё ӧз утялты, сисьмемын шуыса, кизэ шонтӥз.Лымы улэ ик, толлы гыриськытэк, кылизы бусыос. Кылем арын сярысь, 14 сюрс гектарлы ичигес музъем берыктэмын. Тулыслы со тальк-тальк пуксёз, кизён ужъёслы зол люкетоз.Елена Сараматова Туспуктӥз В. Беломорских  